ไฟแนนว์ทูเดย์
ยังต้องติดตามอย่างใกล้ชิดในเรื่องของ พ.ร.บ.กู้เงิน 2 ล้านล้านบาท ที่กำลังอยู่ในระหว่างการแปรญัตติของสภา มีความคืบหน้าเป็นระยะ ล่าสุดนี่ฟังแล้วคนที่เข้าใจเรื่องเศรษฐกิจและเศรษฐศาสตร์ทั้งหลาย คงกัดฟันกรอด เพราะจะขอกู้เงินสร้างรถไฟฟ้าความเร็วสูง และรถไฟรางคู่และทำระบบโลจิสติกส์ แต่กระทรวงคมนาคมยอมรับว่ายังไม่ได้มีการศึกษาเลยว่าโครงการรถไฟฟ้าความเร็วสูงนั้นจะคุ้มค่าการลงทุนหรือไม่ และกว่าจะรู้ต้องจ้างที่ปรึกษามาทำการศึกษาอีก 1 ปี
24 เม.ย. 2556

ยังต้องติดตามอย่างใกล้ชิดในเรื่องของ พ.ร.บ.กู้เงิน 2 ล้านล้านบาท ที่กำลังอยู่ในระหว่างการแปรญัตติของสภา มีความคืบหน้าเป็นระยะ ล่าสุดนี่ฟังแล้วคนที่เข้าใจเรื่องเศรษฐกิจและเศรษฐศาสตร์ทั้งหลาย คงกัดฟันกรอด เพราะจะขอกู้เงินสร้างรถไฟฟ้าความเร็วสูง และรถไฟรางคู่และทำระบบโลจิสติกส์ แต่กระทรวงคมนาคมยอมรับว่ายังไม่ได้มีการศึกษาเลยว่าโครงการรถไฟฟ้าความเร็วสูงนั้นจะคุ้มค่าการลงทุนหรือไม่ และกว่าจะรู้ต้องจ้างที่ปรึกษามาทำการศึกษาอีก 1 ปี 
การจ้างที่ปรึกษานั้น กำหนดวงเงินชัดเจนในกฎหมายว่าจะใช้เงิน 6 หมื่นล้านบาท มาใช้ศึกษาความเป็นไปได้โครงการต่างๆ คำถามก็คือ หากผลการศึกษาออกมาว่าไม่คุ้มค่าการลงทุน ไม่ควรลงทุน รัฐบาลจะไม่ลงทุนก็ได้ ประเทศไทยอาจจะมีหนี้เพิ่มไม่ถึง 2 ล้านล้านก็ได้ 
แต่เงินค่าที่ปรึกษาจำนวนนี้ จะละลายหายไปเข้ากระเป๋าใครแล้วก็ไม่รู้ 
ช.ชดา ขอเรียกค่าที่ปรึกษานี้ว่า “ค่าโง่” น่าจะเหมาะสมที่สุด 
...เรื่องนี้เป็นเรื่องท้าทายวินัยการเงินเป็นอย่างยิ่ง ขอถามไปยังปลัดตุ้ม อารีพงศ์ ภู่ชอุ่ม ปลัดกระทรวงการคลัง ว่า การที่เร่งรัดให้ออก พ.ร.บ.กู้เงินนี้ คลังได้คิดถี่ถ้วนแล้วหรือไม่ ไม่บ่อยครั้งที่คลังยอมให้กู้เงินก่อนจะเห็นโครงการว่าจะทำอะไรกันบ้าง 
...โฆสิต ปั้นเปี่ยมรัษฎ์ อดีตรองนายกฯ และ รมว.คลัง ลูกหม้อสภาพัฒน์ ระบุว่า หากเป็นการกู้เงินโครงการลงทุนของเอกชน จะต้องมีรายละเอียดโครงการ ประมาณการรายได้และการคุ้มทุนมายื่น ธนาคารพาณิชย์ถึงจะให้กู้ แต่โครงการลงทุนของรัฐบาลยังไม่มีอะไรในกอไผ่ก็จะกู้เงินแล้ว 
...ในยุคที่ นพ.สุรพงษ์ สืบวงศ์ลี เป็น รมว.คลัง ได้เคยให้กระทรวงการคลังศึกษาผลกระทบหากจะแก้ไข พ.ร.บ.ธนาคารแห่งประเทศไทย เพราะแบงก์ชาติขัดใจ ไม่สนองนโยบาย ก็ต้องจับตาดูว่า กิตติรัตน์ ณ ระนอง รมว.คลังคนปัจจุบัน ที่หายใจเข้าออกก็อยากไล่ ดร.ประสาร ไตรรัตน์วรกุล จะใช้แนวทางนี้เด้งผู้ว่าแบงก์ชาติออกจากตำแหน่งหรือไม่